Wenche Foss spurte Jostein Pedersen om selvmordsplaner
Jostein Pedersen skriver om frokosten med filvidivaen i sin nye bok, «Nesten». Noen dager før frokosten, hadde Foss og Pedersen møttes i et svært lystig lag. Da kvelden ebbet ut, skal divaen ha trukket ham til side og sagt: «Du kommer til frokost på tirsdag. Du trenger det. Jeg trenger det. Bare oss to».Og allerede klokken halv ti om morgenen er en flaske avkjølt Sancerre på plass på bordet hjemme hos Foss. Etter litt småprat, skjønner Jostein Pedersen at hun ønsker at han skal betro seg til henne, og hun penser forsiktig inn på om han har kjærlighetssorg. Hun skryter av hans mannlige følge fra kvelden de møttes forrige gang, og synes de bør bli et par. Men snart forstår hun at det ikke er der skoen trykker for Jostein: «Nei, du har ikke kjærlighetssorg. Det er noe meget dypere. Så, si meg, hvorfor har du en såret sjel?» Jostein sier at han ikke er glad i seg selv, og lurer på om divaen har kjent det på samme vis.«Gjett om jeg har! Men hvis ikke du er glad i deg selv, hvem andre vil være glad i deg?», sier hun, og påpeker at han har mye å være glad for: En flott familie. Selv er hun uendelig glad for sin. Etter ytterligere glass sier hun: «Men vet du hva, unge mann. Ja, ung og ung, du er i hvert fall yngre enn jeg. Altså, du får ikke lov til å gå rundt og være deprimert. Livet er for kort. Se deg rundt! Hvor meget har du ikke å takke Vår herre for? Du er redd for livet, det er det du er. Du er redd for å være deg selv. Men kjære deg, du kan ikke være noen andre enn deg selv. Mer Sancerre?» Forsiktig penser hun inn på det vanskelige spørsmålet hun har på hjertet: «Men si meg, ja, skål forresten. Skål! Si meg, du har vel aldri tenkt å, ja du vet hva jeg mener», sier hun, uten å si det rett ut.Pedersen hjelper henne, spør om hun mener at han har tenkt på å gjøre det slutt. Dette var før hans selvmordsforsøk, så Pedersen svarer: «Nei, så langt har jeg vel ikke kommet». Divaen sier at han overhodet ikke må finne på noe slikt: «Det kommer ikke på tale! Pene mannen. Noe så sjofelt, noe så grenseløst egoistisk. Ja, dette mener jeg altså», sier hun, som er glad for hans svar. «Det var da enda godt. Du vet, vi gamle damer skal da ikke overleve ungdommen», sier hun. På tampen av frokosten gir hun Pedersen et råd om å satse på kjærligheten. MGP-nestoren fant kjærligheten med Geir Daniel Gudmundsrud i 2010. Nå er han samboer med tobarnsfaren Knut (49). Jostein er selv far til to barn fra sitt ekteskap med britiske Louise, og samboerparet deler altså da fire barn mellom seg. Pedersen gikk i 2010 i strupen på Per Sundnes, noe som kostet han jobben i NRKs MGP-stab. I boken kommer det også fram at denne konflikten gjorde han syk. I boken som gis ut i morgen forteller også Pedersen åpenhjertig om hans legning.
Under en fuktig hvitvinsfrokost spurte Wenche Foss om Jostein Pedersen hadde tenkt på å ta sitt eget liv.